|  |  |
| --- | --- |
|  | **Pesterzsébet-Központi Református** **Egyházközség**1204 Budapest, Ady E. u. 81.Tel/Fax: 283-0029www.pkre.hu |
|  ***1893-2022*** |  |

Pesterzsébet, 2022. április 12.

***Kreisz János, lelkész***

**A Gecsemáné**

**- húsvéti előkészítő -**

**Alapige:** Máté 26; 36-46

***„Akkor elméne Jézus velök egy helyre, a melyet Gecsemánénak hívtak, és monda a tanítványoknak: Üljetek le itt, míg elmegyek és amott imádkozom. És maga mellé vévén Pétert és Zebedeusnak két fiát, kezde szomorkodni és gyötrődni.***

***Ekkor monda nékik: Felette igen szomorú az én lelkem mind halálig! maradjatok itt és vigyázzatok én velem. És egy kissé előre menve, arczra borula, könyörögvén és mondván: Atyám! ha lehetséges, múljék el tőlem e pohár; mindazáltal ne úgy legyen a mint én akarom, hanem a mint te.***

***Akkor méne a tanítványokhoz és aluva találá őket, és monda Péternek: Így nem birtatok vigyázni velem egy óráig sem!? Vigyázzatok és imádkozzatok, hogy kísértetbe ne essetek; mert jóllehet a lélek kész, de a test erőtelen.***

***Ismét elméne másodszor is, és könyörge, mondván: Atyám! ha el nem múlhatik tőlem e pohár, hogy ki ne igyam, legyen meg a te akaratod.***

***És mikor visszatér vala, ismét aluva találá őket; mert megnehezedtek vala az ő szemeik. És ott hagyva őket, ismét elméne és imádkozék harmadszor, ugyanazon beszéddel szólván.***

***Ekkor méne az ő tanítványaihoz, és monda nékik: Aludjatok immár és nyugodjatok. Ímé, elközelgett az óra, és az embernek Fia a bűnösök kezébe adatik. Keljetek fel, menjünk! Ímé elközelgett, a ki engem elárul.”***

Kedves Testvérek! Mielőtt a felolvasott Igéről gondolkodnánk, **szeretném előre bocsájtani azt, hogy a Gecsemáné kertjében lezajlott eseményekben dől el véglegesen, hogy Jézus végérvényesen legyőzte a Sátánt, és magára vette a világ bűneit.** Nem lehet eléggé kihangsúlyozni azt, **hogy minden, ami Nagypénteken történt, az a Gecsemánéi szenvedés következménye, illetve megvalósulása.** Ezen az estén dőlt el minden, ami ezután valósággá lett. Arra bíztatom hát most magunkat, hogy **ennek a tudatában, alázatos lélekkel figyeljünk a mai Igére.**

Kedves Testvérek, **Jézus földi élete alatt nagyon sokszor volt egyedül.** Gyakran olvasunk arról, hogy félrevonult csak egymaga. Mielőtt elhívta volna a tanítványait, **mielőtt tanítani és gyógyítani kezdett volna, negyven napra külön vonul a pusztába böjtölni és imádkozni.** Felkészül a nagy szolgálatra, ami vár rá, és ez a készülődés azt jelenti, hogy az Atyával van egyedül. Aztán olvasunk arról is, hogy Jézus **felvonult egy hegyre imádkozni**. Oly’ sokszor látjuk azt, hogy keresi azokat a pillanatokat amikor csak az Atyával lehet. **Most azonban nem szeretett volna egyedül maradni.** **A felolvasott Igében maga mellé vette három tanítványát, Pétert, Jánost és Jakabot a Zebedeus fiait.** Logikusnak tűnik a kérdés, hogy miért? Hiszen **Jézus pontosan tudja, hogy közel az utolsó óra. Tudja, hogy milyen szenvedés vár rá. Miért nem vonul külön, miért nem vágyik az egyedüllétre, mint három évvel korábban?** Miért van most szüksége Jézusnak a tanítványaira?

**Kedves testvérek, azért, mert tanúkat akart.** Azt szerette volna, hogy **legyenek emberek, akiknek az emlékezetében megmarad az, hogy mi történt a Gecsemáné kertjében nagycsütörtök éjszaka.** Mert pontosan tudja azt, hogy micsoda jelentősége lesz annak, ami ezen az éjszakán történik. Ezért tudhatja az utókor, mi magunk is az evangéliumokból és a Zsidókhoz írt levélből, hogy mi történt azon az éjszakán. Jézus **fontosnak tartotta** azt, hogy ennek az éjszakának az eseményeit később lejegyezzék az evangélisták.

**Meggyőződésem azonban, hogy nem csak tanúk, a tanítványok kellettek Jézusnak, hanem olyan emberek, akik erősítik őt abban a kritikus élethelyzetben, amibe jutott.** **Láttuk már Jézust, rengetegszer, ma úgy mondanánk „szorult helyzetben”.** Számtalanszor olvassuk azt az evangéliumokban, hogy hogyan akarták Őt a zsidók vezetői **időről időre tőrbe csalni, ürügyet találni arra, hogy elfoghassák és elítélhessék.** Gondoljatok csak a **házasságtörő asszony történetére**. Jézus elé viszik, és emberileg nézve nincs jó megoldása a helyzetnek. Ha felmenti a nőt, akkor vét a mózesi törvény ellen, ha pedig elítéli, akkor ellentmondásba kerül mindazzal, amit eddig tanított. **Jézus mégis feloldja a helyzetet egyetlen mondattal:** *„A ki közületek nem bűnös, az vesse rá először a követ.”* **Vagy amikor az adópénzről faggatják Őt**. *„Adjátok meg a császárnak, ami a császáré és az Istennek, ami az Istené!”* **Egészen a Gecsemáné kertjéig úgy látjuk Jézust, mint akin nem lehet fogást találni.**

**Olyan érdekes ez, miért nem bújt el Jézus a gyengeségében?** **Hiszen tudjuk a leírásokból, Jézus remeg, reszket, testileg-lelkileg meginog.** Azt olvassuk, hogy *„És haláltusában lévén, buzgóságosabban imádkozék; és az ő verítéke olyan vala, mint a nagy vércseppek, melyek a földre hullanak.”* **Az a Jézus, akit egyébként szinte minden helyzetben erősnek láttat a Szentírás, itt gyenge és kiszolgáltatott.** Azt írja az Ige, hogy *haláltusáját vívta*. Jézus most reszket, sír és magányosan kiáltozik az éjszakába.

**És erről tudnia kell a világnak. Tudnia kell a világnak azt, ami ezen az éjszakán történt.** Azt írja a Zsidókhoz írt levél erről az estéről, hogy: „*Ki az ő testének napjaiban könyörgésekkel és esedezésekkel, erős kiáltás és könyhullatás közben járult ahhoz, a ki képes megszabadítani őt a halálból…”* Zsidók 5,7 **Miért ilyen gyenge ekkor Jézus? Miért látjuk Őt most úgy, mint előtte soha?** Mi történt vele itt? **Kedves testvérek, a Szentírás szerint azért, mert itt áldoztatott meg, itt áldozta fel Isten Jézust!** Döbbenetes dolog ez! Jézus ezért gyötrődik, ezért reszket, ezért hullik a vére, mert itt és most áldoztatik meg. **Ezt az áldozást fejezi ki az a pohár, amiről beszél Jézus, amitől iszonyodik, aminek elfogyasztásától menekülne, amitől szeretne szabadulni**. *„… Atyám, ha lehet, múljék el tőlem…”*

**Mi történik ezen az éjszakán Jézussal? Egy különös kifejezést használ itt az ige, amire szeretném a figyelmeteket irányítani.** Ezt olvassuk a Korinthusiakhoz írt második levélben: *„Mert azt, a ki bűnt nem ismert, bűnné tette értünk, hogy mi Isten igazsága legyünk ő benne.”* II. Kor. 5,17 **Jézus bűnné lesz az emberért**. **Nem bűnössé, ahogy oly sokszor szoktuk helytelenül mondani, hanem bűnné.** Ha Jézus kiissza ezt a poharat, ami előtte van, akkor bűnné lesz értünk. **Az egyetlen, bűnt nem ismerő, bűnt soha nem érintő, bűnt soha nem elkövető, egész lényében bűnné lesz, ha elfogadja ezt a poharat**! Döbbenetes! Jézus azt mondta egyszer a tanítványainak önmagáról, hogy: *„Jön a világ fejedelme, és én bennem nincsen semmije.”* Ján. 14,30. Tehát bűntelen, nem tud vele mit kezdeni a világ fejedelme, a Sátán, mert nincsen benne hídfője. **Ha tehát elfogadja ezt a poharat, bűnné lesz.** Mert Jézus *„azért jelent meg, hogy a mi bűneinket elvegye; és ő benne nincsen bűn.” – mondja az első jánosi levél* I. Ján 3,5.

**Kedves Testvérek, ez a bűnné létel azt jelenti, hogy Jézus szeplőtlen fogantatott, nincs eredendő bűne.** **Velünk ellentétben nem hozott magával bűnös természetet**. Ezért nevezi Őt a Biblia második Ádámnak. Nincsen eredendő bűne Jézusnak. **Következésképpen csak kívülről érkezhet el hozzá, ha ő elfogadja, befogadja, magára veszi a bűnt.** Ha kiissza bűnnel teli kelyhet. **És Isten ezen az éjszakán a legnagyobb áldozatot várja Tőle: ismerje meg azt, ami az egész lényétől idegen és taszítja Őt. Ismerje meg a bűnt.**

**A pohár kiivása a feltétele annak, hogy bűnné legyen**, hogy elhordozza a bűn büntetését a halált, és hogy ez által szabadulást szerezzen az embervilágnak! **Ezért a pohárért érkezett, ezért öltött testet.** Persze hogy gyenge Jézus. Persze, hogy reszket.

**Kedves testvérek nem meglepő az sem, hogy ezen az órán megjelenik a közelében a Sátán is**. Emlékszünk, hogy amikor **a szolgálatát elkezdte is megjelent, hogy eltérítse útjáról. Ott is, akkor jelent meg a Sátán, amikor Jézus a legsebezhetőbb volt,** hiszen azt olvassuk, hogy *„mikor megéhezett”.* **Akkor ott a pusztában vereséget szenvedett Jézustól.** Ezt írja ott az ige. **Az ördög eltávozott tőle egy időre. De csak egy időre!** **Elérkezettnek látja az időt, és ismét megjelenik hát, most a Gecsemáné kertjében, mert dolga van ott.** Az ördögnek dolga van. **Most, hogy Jézus főműve közelébe ér, hogy megszabadítsa ezt a világot bűneiből, megint megjelenik mellette a gonosz. Jön fizetni a vereségéért, jön bosszút állni, jön Jézust gyötörni.** A Gecsemánéi óra számára jó alkalom erre.

**Nem szemtől szembe, nem nyíltan támad Jézusra.** **Bosszúját, dühét, haragját Jézuson a Jézus közelében lévő embereken keresztül hajtja végre.** Hogy is olvassuk az Igében? **Jézus emberek kezébe adatott. Ez azt jelenti, hogy az ő ellensége kezébe adatott. *„****Szomorú az én lelkem, mindhalálig.”* - mondja az Úr. A Sátán előkészítette a végső offenzívát az Úr ellen. **Ezen az éjszakán felcserélődnek a szerepek.**

**Jézus vesztesként látszik állni, a Sátán győztesként.** Jézus alárendeltként van jelen. **Figyeljétek meg, hogy a Sátán hogyan használja az embereket.** Ott van először **Júdás,** akiről azt olvassuk, hogy belement az ördög. Aztán ott van a római helytartó, **Pilátus** aki a Sátán hivatalnoka. Elítéli az ártatlan Jézust, s úgy látszik, győz a sötét. Ott van **Kajafás és Annás a főpapokkal** együtt, akik a Sátán egyházának látszanak. **A feszítsd meg-et kiáltó, fellázított nép a Sátán felbujtottja! Elindult az utolsó nagy támadás Jézus ellen.** Végül pedig Nagypénteken olyan sötét lett a földön, mint még az előtt soha. Három órára valóban éjsötét szállt le a tartományra.

**Kedves Testvérek, ezek mind ott vannak a pohárban, amit Jézusnak ki kell innia!** Hiszen tudja előre, hogy mi fog történni. Tudja, hogy Júdás az áruló, tudja, hogy a főpap és a zsidók mit terveznek. Mindez ott van abban a pohárban! **Nézzük a poharat!** Jézus szinte rimánkodik, hogy ha lehet, múljon el tőlem. De kiiszom, hogy legyen meg a te akaratod.

**Miért éppen a pohár képe jelenik meg Jézus lelki szemei előtt a Gecsemáné kertben?** Amikor Jézus a keresztre, szenvedéseire gondol, vajon miért egy poharat lát maga előtt?

**Kedves Testvérek, nem véletlen, hogy Jézus poharat lát maga előtt. A Bibliában a pohár időről-időre visszatérő szimbólum. Az Ótestamentum nagy prófétái gyakran emlegettek egy poharat.** Ez **a részegség pohara**, **amit időről-időre Isten nyújt át a népeknek és népének.** Különös dolog ez. **Isten adja mindig. Mikor? Amikor a bűn annyira elhatalmasodik felettük, hogy nem marad Istennek más választása, mint az ítélet.** Amikor már menthetetlen a nép. Amikor a bűn egy nép, vagy az ő népét olyan messze űzte tőle, hogy az ítélet elfordíthatatlanná lett. **Amikor a bűn mértéke túláradt mindenen, akkor mondták a próféták: Isten kezetekbe adja a tántorgás poharát. Amikor már nem azt hirdetik, hogy térjetek meg! Isten a kezetekbe adja a tántorgás poharát.**

**Jézus ezt a kelyhet látja maga előtt! Amit az emberek beletöltöttek, azt neki kell kiinnia!** Jézus látja a pohár tartalmát. És amit néz és lát, attól iszonyodik. **Mert látja benne mindazt, amit én is elkövettem, meg amit te is!** A hűtlenséget, a hazug beszédet, a házasságtörést, a kegyetlenségek sorát. Mindent lát benne Jézus. Mindent, amihez Neki soha semmi köze nem volt. **Szokták mondani, hogy amit nem ismerünk attól félünk. Jézus iszonyodik attól, amit lát maga előtt.**

**Azonban az Atya akarata az, hogy igya ki!** Egészen. **Amikor ez megtörténik azt éli át, hogy Isten elhagyta őt.** *„Atyám, Atyám, miért hagytál el engemet?”* Elhagyta Őt az Isten. Nem véletlenül mondja ezeket a szavakat a kereszten! Miért hagytál el engemet? **Kedves Testvérek, azért, mert Jézus bűnné lett! Isten elhagyta Őt, mert Jézus nem bűnössé, hanem BŰNNÉ lett. Mert a bűnös embert szereti, de a bűnt nem tűrheti. Jézus pedig bűnné lett! Azt pedig nem tűrheti az Atya.**

**Kedves Testvérek, azóta nekünk az Úr Jézus egy másik poharat kínál: az üdvösség poharát!**

Minden esztendőben újra szoktuk olvasni és végiggondolni a passiót. **Úgy gondolom, hogy túlságosan könnyen elfelejtjük nagyhét eseményeit.** Ez a világ minden nap poharakat ad a kezünkbe és arra ösztökél, igyunk belőle. **Gondolj csak arra egy pillanatra, hogy csak virágvasárnap óta mennyi-mennyi hatás ért.** **Mennyi minden ivódott belénk észrevétlen. A böjt azért is nagy lehetőség és segítség ezen a héten, hogy tudatosan forduljunk ahhoz a Jézushoz, aki kiitta a részegítő kelyhet.**

**Tudatosan nézd, figyeld, a szenvedő Jézust!** **Ma arról hallottunk, hogy Jézust gyengének mutatta be az evangélium a Gecsemáné kertjében. És az is volt.** Azonban testvérek **Isten ereje a gyengékben megsokszorozódik.** **Gondoljatok arra, hogy amikor Jézusban maga Isten a legyengébb ott a Golgotán, és akkor váltja meg ezt az egész teremtett világot.**

**Testvérek, különös dolog, de nem az erő, hanem a gyengeség, a keresztyén pozíció.** Gondoljatok arra Jézus miket mondott a hegyi beszédben:

*„Boldogok a lelki szegények: mert övék a mennyeknek országa.*

*Boldogok, a kik sírnak: mert ők megvígasztaltatnak.*

*Boldogok a szelídek: mert ők örökségül bírják a földet.*

*Boldogok, a kik éhezik és szomjúhozzák az igazságot: mert ők megelégíttetnek.*

*Boldogok az irgalmasok: mert ők irgalmasságot nyernek.*

*Boldogok, a kiknek szívök tiszta: mert ők az Istent meglátják.*

*Boldogok a békességre igyekezők: mert ők az Isten fiainak mondatnak.*

*Boldogok, a kik háborúságot szenvednek az igazságért: mert övék a mennyeknek országa.*

*Boldogok vagytok, ha szidalmaznak és háborgatnak titeket és minden gonosz hazugságot mondanak ellenetek én érettem.*

*Örüljetek és örvendezzetek, mert a ti jutalmatok bőséges a mennyekben: mert így háborgatták a prófétákat is, a kik előttetek voltak.”*

**Mi valójában semmilyen tekintetben nem szeretünk gyengének látszani.** Erősnek, egészségesnek, okosnak, ügyesnek, szépnek akarunk feltűnni az emberek előtt. Azonban **bűnsebzett emberekként nem vagyunk és nem is leszünk soha erősek.** Pál apostol gyógyíthatatlan beteg volt. Könyörgött háromszor is, hogy Isten vegye el erőtlenségét, de Ő nem tette. *Elég néked az én kegyelmem, mert az én erőm, erőtlenség által végeztetik el.*

**Drága testvér! Voltál már olyan gyenge, hogy Isten ereje hathatott általad?** Volt már, hogy tudtad, hogy alkalmatlan vagy minden tekintetben, mégis csoda történt?

Ezen a héten tudatosan kiszolgáltathatod magadat Istennek. Lehetsz előtte gyenge. Legyél is! **Mert ez a „feltétele” annak, hogy rád is igaz legyen az a kegyelem, amit Jézus nagycsütörtök éjjel kiharcolt.** Hogy ki tudd mondani, hogy gyönge vagyok! Egyedül nem megy! Koldus vagyok! Segíts Uram! Csodát fogsz átélni!

Befejezem azzal amit Pál apostol ír az első korinthusi levelében.

*„Mert a keresztről való beszéd bolondság ugyan azoknak, a kik elvesznek; de nekünk, kik megtartatunk, Istennek ereje.” I. Kor. 1,18*

Ámen!